b'\n_START_ARTICLE_\nPriidik Kippar\n_START_PARAGRAPH_\nPriidik Kippar (s\xc3\xbcndinud 4. novembril 1943 J\xc3\xb5hvis) on eesti poksija ja poksitreener. _NEWLINE_Ta poksis aastatel 1959\xe2\x80\x931971 J\xc3\xb5hvi ja Kohtla-J\xc3\xa4rve Kalevis, tema treenerid olid \xc3\x9clo Valk ja Hans Kaiva. Ta pidas 200 kohtumist ja v\xc3\xb5itis neist 169._NEWLINE_Kippar ja tema vastane Gennadi T\xc5\xa1eburanov diskvalifitseeriti I kergekeskkaalus (kuni 63,5\xc2\xa0kg) Eesti NSV meistriv\xc3\xb5istluste finaalis ja sel aastal (1963) j\xc3\xa4i selles kaalus Eesti NSV meister v\xc3\xa4lja kuulutamata._NEWLINE_Kippar oli II kergekeskkaalus (kuni 67\xc2\xa0kg) kuuekordne Eesti NSV meister (1964\xe2\x80\x931969) ja I keskkaalus (kuni 71\xc2\xa0kg) Eesti NSV meister (1971)._NEWLINE_Kippar osales 1962\xe2\x80\x931969 kuus korda Eesti NSV \xe2\x80\x93 Soome maav\xc3\xb5istlustel ning v\xc3\xb5itis kolm kohtumist. Ta sai I\xe2\x80\x93VI Roman Kuura m\xc3\xa4lestusv\xc3\xb5istlustel kuus korda j\xc3\xa4rjest I koha (1962\xe2\x80\x931967), kusjuures 1964. aastal sai ta parima kohtumise eriauhinna. Ta sai I Nigul Maatsoo m\xc3\xa4lestusv\xc3\xb5istlustel I koha (1968)._NEWLINE_Kippar sai NSV Liidu meistriv\xc3\xb5istlustel II keskkaalus (kuni 75\xc2\xa0kg) V koha (1961, 1963 ja 1967). Ta sai 1963. aastal N\xc3\xb5ukogude Liidu meistersportlase ja 1967. aastal N\xc3\xb5ukogude Liidu aumeistersportlase aunimetuse._NEWLINE_Kippar sai 1968. aastal spordiseltsi Kalev auliikmeks. Ta oli hiljem poksitreener J\xc3\xb5hvis, alates 1997. aastast klubis Loit.'